Monika Rubin (M), 2024-04-02:
Mange tak.
Man skal jo lige vænne sig til at være så langt nede i talerrækken.
Det er vi ikke vant til i Moderaterne.
Lovforslaget, som vi behandler i dag, handler om at styrke vores sundhedsvæsen.
Så det er jo et rigtig godt lovforslag, og som vi i Moderaterne har sagt mange gange før, skal der skrues på mange knapper, hvis vi skal forbedre og styrke vores sundhedsvæsen, og hvis vi vil sikre et sundhedsvæsen, der er tilgængeligt for alle borgere i landet, og som fungerer
bedst muligt
I dag skruer vi så på en af de her knapper.
Det er en knap, som allerede er der, men som i virkeligheden bare skal skrues lidt mere op, og som efter min vurdering er en relativt nem knap at skrue på, nemlig apotekernes rolle og deres opgave som en del af vores samlede sundhedsvæsen.
Vi ved alle, hvor vores nærmeste apotek ligger, og vi bruger det formentlig også med jævne mellemrum til at hente almindelige småting som smertestillende medicin, hostesaft, lusekur til børnefamilien eller penicillin, som lægen har udskrevet.
Det er nok det, som de fleste forbinder et apotek med, altså en eller anden form for udleveringscentral og salgssted for håndkøbsmedicin og receptpligtig medicin.
Men apotekerne er og kan langt mere end det, og det er også det, vi ønsker at udfolde med det lovforslag, som vi behandler nu.
I Moderaterne ønsker vi, at apotekerne er en integreret del i styrkelsen af folkesundheden, og at de prioriterer at rådgive og vejlede borgerne og aflaste det øvrige sundhedsvæsen bedst muligt og altså ikke blot er salgssteder.
Derfor foreslår vi med det her lovforslag en tilpasning af apotekernes økonomiske model, så motivationen for et større fokus på den sundhedsfaglige kerneopgave styrkes.
Samtidig ønsker vi at skabe en mere gennemsigtig struktur, der ikke kun gavner apotekerne økonomisk, men også sikrer, at de opfylder den vigtige rolle som sundhedsforvaltere, som vi mener de har.
En af de centrale ændringer, som også er blevet nævnt, og som med det her lovforslag bliver foreslået, er derfor at ophæve den nuværende udligningsordning for apotekerne og i stedet erstatte det med det her tilgængelighedstilskud.
På den måde sikrer vi, at de apoteker, der opfylder et forsyningsmæssigt behov, bliver belønnet for deres engagement, både i by- og landområder, og vi minimerer derved den geografiske ulighed i sundhed, vi har i Danmark, så ingen borgere risikerer at stå uden adgang til nødvendige lægemidler.
Desuden er det også en del af lovforslaget at styrke samarbejdet mellem apotekerne og det øvrige sundhedsvæsen, og her er der mulighed for som patient at lade sig vaccinere, og det er et eksempel på noget, som vi i Moderaterne mener at apotekerne sagtens kan være med til at løfte et større ansvar for.
For det vil øge tilgængeligheden af vaccinationssteder, og derved tror vi altså også på, at antallet af folk, der lader sig vaccinere, f.eks. lader sig sæsonvaccinere for influenza, kan stige.
Det vil både være godt for folkesundheden, men altså også kapacitetsbelastningen i resten af vores sundhedsvæsen, både hos egen læge, fordi det vil frigive tid til andre patienter, men også på hospitalerne, fordi der vil være færre indlæggelser, f.eks. hen over en vinter på grund af influenza.
Desuden giver vi også sygehusapotekerne mulighed for at samarbejde mere på tværs af de regionale grænser, hvilket vi jo i Moderaterne generelt mener at der bør være meget mere af, altså samarbejde på tværs af de her regions- og kommunegrænser, vi har.
For Danmark er for lille til, at vi skal acceptere geografisk ulighed i sundhed af den kaliber, som vi har på nuværende tidspunkt.
Summa summarum bidrager det her lovforslag til en mere effektiv udnyttelse af de sundhedsfaglige ressourcer, som vi har til rådighed, og et mere sammenhængende og effektivt sundhedsvæsen.
Derfor støtter Moderaterne selvfølgelig lovforslaget.